
O D L U K U

o potporama za poticanje razvoja poduzetništva
na području Osječko-baranjske županije


I.	TEMELJNE ODREDBE

Članak 1.

Radi poticanja razvoja malog gospodarstva i poduzetništva na području Osječko-baranjske županije (u daljnjem tekstu: Županija), ovom Odlukom uređuju se uvjeti, kriteriji, način, te postupak odobravanja potpora iz proračuna Županije (u daljnjem tekstu: Proračun).

Članak 2.

Izrazi koji se u ovoj Odluci koriste za osobe u muškom rodu su neutralni i odnose se na muške i na ženske osobe.

Članak 3.

Pod potporama za poticanje razvoja poduzetništva (u daljnjem tekstu: potpore), u smislu ove Odluke, podrazumijevaju se nepovratna financijska sredstva odobrena iz Proračuna za programe, projekte i aktivnosti usmjerene postizanju ciljeva razvoja malog gospodarstva i poduzetništva utvrđenih strategijskim i programskim odrednicama razvoja Županije, koja su u Proračunu planirana kao subvencije, donacije i pomoći, a za koja Proračunom ili posebnom odlukom Skupštine Županije nisu utvrđeni krajnji korisnici.

Pod potporama, u smislu ove Odluke, ne podrazumijevaju se financijska sredstva koja Županija osigurava temeljem posebnih zakona odnosno sredstva kojima Županija temeljem posebnih akata sufinancira zajedničke projekte.

Potpore se ne dodjeljuju za troškove PDV-a i drugih poreza, carina i drugih srodnih troškova.

	Iznimno, potpore se dodjeljuju i za troškove PDV-a pravnim i fizičkim osobama koje nisu u sustavu PDV-a.

Potpore za poticanje razvoja poduzetništva u poljoprivredi, šumarstvu, ribarstvu i turizmu odobravaju se pod uvjetima, po postupku i na način utvrđen posebnim odlukama Skupštine Županije.

Iznimno, potpore za poticanje razvoja turizma u obliku subvencioniranja kamatne stope na poduzetničke kredite iz programa Hrvatske banke za obnovu i razvitak odobravaju se pod uvjetima, po postupku i na način utvrđen ovom Odlukom.

Članak 4.

Potpore se odobravaju za programe, projekte i aktivnosti utvrđene Programom poticanja poduzetništva Osječko-baranjske županije (u daljnjem tekstu: Program poticanja poduzetništva), u okviru sredstava planiranih Proračunom, temeljem podnesenih prijava obrazloženih i dokumentiranih na način utvrđen ovom Odlukom.

U postupku odobravanja potpora po ovoj Odluci koje imaju obilježja potpora male vrijednosti primjenjuju se odredbe važeće uredbe Europske unije kojom se uređuju potpore male vrijednosti.

Iznosi potpora odobrenih temeljem ove Odluke ne mogu prelaziti iznose utvrđene za potpore male vrijednosti tijekom trogodišnjeg razdoblja.

Članak 5.

U postupku odlučivanja o odobravanju potpore tijelo određeno ovom Odlukom ocjenjuje koliko program, projekt ili aktivnost za koje se traži potpora pridonosi ostvarivanju strateških ciljeva usmjerenih k razvoju gospodarstva i poduzetništva, a na temelju sljedećih kriterija: 
· povećanje poduzetničke aktivnosti,
· modernizaciji tehnologije i opreme,
· povećanju produktivnosti poslovanja,
· digitalizaciji poslovnih procesa,
· razvoju novih proizvoda i usluga,
· poticanju inovacija i istraživanja,
· energetskoj učinkovitosti i održivom poslovanju te
· očuvanju i povećanju zaposlenosti.

Članak 6.

Korisnici potpora iz članka 3. ove Odluke su subjekti malog gospodarstva, poduzetničke potporne institucije te druge fizičke i pravne osobe koje imaju prebivalište odnosno sjedište na području Županije, a koje ispunjavaju uvjete utvrđene ovom Odlukom i posebnim propisima odnosno pravilima o potporama male vrijednosti.

Subjekti malog gospodarstva, u smislu ove Odluke, su trgovačka društva, obrti i zadruge koje samostalno i trajno obavljaju dopuštene djelatnosti radi ostvarivanja dobiti odnosno dohotka na tržištu utvrđene prema kriterijima propisanim Zakonom o poticanju razvoja malog gospodarstva.

Poduzetničke potporne institucije, u smislu ove Odluke, su lokalne razvojne agencije, poduzetnički centri, inkubatori i akceleratori, stručno-poslovne organizacije (komore) i udruge malog gospodarstva i poduzetništva, znanstvene i obrazovne institucije te druge fizičke i pravne osobe koje pružaju podršku razvoju poduzetništva.

Članak 7.

Pravo na podnošenje prijave imaju samo podnositelji iz članka 6. stavka 1. ove Odluke koji su u cijelosti opravdali namjensko korištenje ranije dodijeljenih sredstava iz Proračuna.

Pravo na podnošenje prijave nemaju poduzetnici u stečaju ili u postupku predstečajne nagodbe, odnosno poduzetnici u postupku likvidacije.

U slučaju kada više podnositelja prijave imaju istog osnivača/člana društva i/ili istu osobu ovlaštenu za zastupanje i/ili istog vlasnika obrta, potpora se može odobriti samo jednom podnositelju čija prijava ostvaruje najviši iznos potpore.

II.	VRSTE POTPORA

Članak 8.

Potpore se odobravaju u obliku:
1.	subvencioniranje kamatne stope na poduzetničke kredite
2.	potpora za jačanje kompetencija poduzetnika
3.	potpora Start plus
4.	potpora Zeleni iskorak
5. potpora za učeničko poduzetništvo.


1.	Subvencioniranje kamatne stope na poduzetničke kredite

Članak 9.

Subvencioniranje kamatne stope na poduzetničke kredite provodi se u okviru mjere 1. Osiguravanje održivog pristupa kapitalu i financijskim instrumentima za poduzetnike iz Programa poticanja poduzetništva.

Članak 10.

Potpora iz članka 9. ove Odluke odobrava se pod uvjetima, po postupku i na način utvrđen ugovorom s resornim ministarstvom i Hrvatskom bankom za obnovu i razvitak odnosno poslovnom bankom putem koje se kredit realizira.


2.	Potpora za jačanje kompetencija poduzetnika

Članak 11.

	Potpora za jačanje kompetencija poduzetnika provodi se u okviru mjere 2. Sustavno unaprjeđenje poduzetničkih kompetencija i upravljačkih kapaciteta iz Programa poticanja poduzetništva.

Članak 12.

Potpora iz članka 11. ove Odluke dodjeljuje se za informativne i obrazovne aktivnosti usmjerene k jačanju poduzetničkih kompetencija odnosno podizanju razine poduzetničkih znanja i vještina poduzetnika te učenika i studenata, a osobito za:
· organiziranje i provođenje seminara, edukacija, radionica i foruma te drugih oblika obrazovanja i osposobljavanja poduzetnika,
· pružanje stručnih savjetodavnih usluga poduzetnicima i korisnicima poduzetničkih inkubatora,
· pripremu i izradu sadržaja namijenjenog informiranju poduzetnika kroz tiskane i elektroničke medije te
· izradu poduzetničkih publikacija i srodnih informativnih i edukativnih materijala.

Članak 13.

Potpora iz članka 11. ove Odluke dodjeljuje se za informativne aktivnosti u iznosu do 75% opravdanih troškova, a za obrazovne aktivnosti do 100% opravdanih troškova.

Opravdanim troškovima za korištenje potpore iz članka 11. ove Odluke smatraju se troškovi:
· najma prostora i drugih neposrednih troškova vezanih uz prostor za provođenje obrazovnih aktivnosti,
· vanjskih predavača i suradnika,
· pripreme, izrade i tiskanje publikacija te
· usluge medija.

Članak 14.

Pravo prijave za korištenje potpore iz članka 11. ove Odluke imaju poduzetničke potporne institucije evidentirane u Jedinstvenom registru poduzetničke infrastrukture te subjekti malog gospodarstva.

Članak 15.

Potpora iz članka 11. ove Odluke dodjeljuje se pod uvjetima iz članka 6. i 7. ove Odluke i sljedećim uvjetima:
· da je program, projekt ili aktivnost primarno namijenjen korisnicima koji imaju prebivalište odnosno sjedište na području Županije,
· da je podnositelj prijave registriran najmanje tri mjeseca do trenutka podnošenja prijave,
· da podnositelj prijave ima najmanje jednog zaposlenog u prethodnoj i tekućoj poslovnoj godini ili u prethodnom mjesecu, ako se radi o poduzetniku koji je registriran manje od godinu dana od dana podnošenja prijave,
· da je program, projekt ili aktivnost za koje se traži potpora usmjeren na poboljšanje informiranosti, razvoj poduzetničkih znanja i vještina te poticanje cjeloživotnog obrazovanja u svrhu razvoja poduzetništva,
· da nema duga po osnovi javnih dugovanja te
· da su troškovi za namjenu za koju se traži potpora nastali od 1. siječnja tekuće godine do dana podnošenja prijave za dodjelu potpore.


3.	Potpora Start plus

Članak 16.

Potpora Start plus provodi se u okviru mjere 3. Razvoj ciljanih mjera faza rasta (Start plus) iz Programa poticanja poduzetništva.

Članak 17.

Potpora iz članka 16. ove Odluke može se dodijeliti za opravdane troškove izvršenog ulaganja za korisnike potpore čija je pretežita djelatnosti i izvršeno ulaganje u okviru sljedećih prihvatljivih djelatnosti prema važećoj Nacionalnoj klasifikaciji djelatnosti:
· Prerađivačka djelatnost područje C,
· Stručne, znanstvene i tehničke djelatnosti područje N odjeljak 72 Znanstveno istraživanje i 
· Trgovina na veliko i malo područje G odjeljak 47 Trgovina na malo skupina 47.1 i 47.2, a koje mogu biti isključivo male neovisne trgovine koje nisu dio trgovačkog lanca ili franšiznog sustava.

Opravdanim troškovima izvršenog ulaganja za korisnike potpora iz prethodnog stavka smatraju se troškovi nabave strojeva i opreme izravno povezane s obavljanjem pretežite djelatnosti.

Članak 18.

Intenzitet potpore iz članka 16. ove Odluke može iznositi:
· do 60% opravdanih troškova izvršenog ulaganja u Prerađivačkoj industriji područje C,
· do 50% opravdanih troškova izvršenog ulaganja u Stručne, znanstvene i tehničke djelatnosti područje N odjeljak 72 Znanstveno istraživanje i razvoj te
· do 40% opravdanih troškova izvršenog ulaganja u Trgovina na veliko i malo područje G odjeljak 47 Trgovina na malo skupina 47.1 i 47.2.
Opravdani trošak izvršenog ulaganja iz prethodnog stavka smatra se troškom u trenutku izdavanja računa. Najniži iznos opravdanog troška izvršenog ulaganja je 2.000,00 eura (bez PDV-a), a najniži iznos pojedinog računa iznosi 500,00 eura (bez PDV-a).

Intenzitet potpore iz stavka 1. ovog članka može se povećati za dodatnih 10% sljedećim ciljnim skupinama:
· žene poduzetnice - subjekti malog gospodarstva u kojima jedna ili više žena posjeduje 100% vlasništva i kojima upravlja žena,
· mladi poduzetnici - subjekti malog gospodarstva u kojima jedna ili više mladih osoba zajedno posjeduju 100% vlasništva, pri čemu se mladom osobom smatra osoba koja na dan podnošenja prijave nije navršila 40 godina i
· poduzetnici čije se ulaganje provodi na području jedinica lokalne samouprave do 10.000 stanovnika sa područja Županije.

Ako korisnik potpore pripada u više ciljnih skupina iz prethodnog stavka, povećanja se zbrajaju, a ukupni intenzitet potpore ne može biti veći od 80% opravdanih troškova izvršenog ulaganja.

Članak 19.

Visina potpore iz članka 16. ove Odluke može iznositi najmanje 1.000,00 eura, a najviše do 7.000,00 eura po korisniku.

Članak 20.

Pravo prijave za korištenje potpore iz članka 16. ove Odluke imaju subjekti malog gospodarstva koji posluju do tri godine na dan podnošenja prijave.

Potpora se pojedinom korisniku može dodijeliti samo jedanput tijekom jedne proračunske godine. 

Članak 21.

Potpora iz članka 16. dodjeljuje se pod uvjetima iz članka 6. i 7. ove Odluke i sljedećim uvjetima:
· da podnositelj prijave u vlasničkoj i/ili osnivačkoj strukturi nema udjele Republike Hrvatske, jedinice područne (regionalne) samouprave ili jedinice lokalne samouprave te pravnih osoba čiji je vlasnik i/ili osnivač Republika Hrvatska, jedinica područne (regionalne) samouprave ili jedinica lokalne samouprave te da ima sjedište, a vlasnik obrta i prebivalište na području Županije,
· da je podnositelj prijave registriran najmanje tri mjeseca do trenutka podnošenja prijave,
· da podnositelj prijave ima najmanje jednog zaposlenog u prethodnoj i tekućoj poslovnoj godini, ili u prethodnom mjesecu, ako se radi o poduzetniku koji je registriran manje od godinu dana od dana podnošenja prijave,
· da se mjesto ulaganja nalazi na području Županije,
· da nema duga po osnovi javnih dugovanja,
· da su troškovi za namjenu za koju se traži potpora nastali od 1. siječnja tekuće godine do dana podnošenja prijave za dodjelu potpore.


4.	Potpora Zeleni iskorak

Članak 22.

Potpora Zeleni iskorak provodi se u okviru mjere 4. Poticanje zelene i održive tranzicije gospodarstva (Zeleni iskorak) iz Programa poticanja poduzetništva.
Članak 23.

Potpora iz članka 22. ove Odluke iznosi do 50% opravdanih troškova izvršenog ulaganja. 

Opravdani trošak izvršenog ulaganja iz prethodnog stavka smatra se troškom u trenutku izdavanja računa. Najniži iznos opravdanog troška izvršenog ulaganja je 3.000,00 eura (bez PDV-a).

Visina potpore može iznositi najmanje 1.000,00 eura, a najviše do 10.000,00 eura za korisnike potpore čija je pretežita djelatnost Prerađivačka djelatnost područje C prema važećoj Nacionalnoj klasifikaciji djelatnosti. 

Članak 24.

Opravdanim troškovima za korištenje potpore iz članka 22. ove Odluke smatraju se troškovi: 
· ulaganja u energetsku učinkovitost i obnovljive izvore energije,
· modernizacije proizvodnje i opreme te
· digitalnih i tehnoloških rješenja.

Podnositelj prijave kao dokaz za izvršeno ulaganje u energetsku učinkovitost i obnovljive izvore energije treba dostaviti odgovarajuću dokumentaciju iz koje je vidljivo da ulaganje doprinosi povećanju energetske učinkovitosti, korištenju obnovljivih izvora energije ili smanjenju potrošnje energije.

Opravdanim troškovima za korištenje potpore iz članka 22. ove Odluke ne smatraju se troškovi izrade projektne dokumentacije, energetskog pregleda poslovne zgrade, izrade izvješća o energetskom pregledu poslovne zgrade i energetskog certifikata nakon provedene energetske obnove. 

Članak 25.

Pravo prijave za korištenje potpore iz članka 22. ove Odluke imaju subjekti malog gospodarstva.

Potpora se pojedinom korisniku može dodijeliti samo jedanput tijekom jedne proračunske godine. 

Članak 26.

Potpora iz članka 22. ove Odluke dodjeljuje se pod uvjetima iz članka 6. i 7. ove Odluke i sljedećim uvjetima:
· da podnositelj prijave u vlasničkoj i/ili osnivačkoj strukturi nema udjele Republike Hrvatske, jedinice područne (regionalne) samouprave ili jedinice lokalne samouprave te pravnih osoba čiji je vlasnik i/ili osnivač Republika Hrvatska, jedinica područne (regionalne) samouprave ili jedinica lokalne samouprave te da ima sjedište, a vlasnik obrta i prebivalište na području Županije,
· da podnositelj prijave obavlja Prerađivačku djelatnost područje C kao pretežitu prema važećoj Nacionalnoj klasifikaciji djelatnosti,
· da je podnositelj prijave registriran najmanje tri mjeseca do trenutka podnošenja prijave,
· da podnositelj prijave ima najmanje jednog zaposlenog u prethodnoj i tekućoj poslovnoj godini, ili u prethodnom mjesecu, ako se radi o poduzetniku koji je registriran manje od godinu dana od dana podnošenja prijave,
· da se mjesto ulaganja nalazi na području Županije,
· da nema duga po osnovi javnih dugovanja,
· da su troškovi za namjenu za koju se traži potpora nastali od 1. siječnja tekuće godine do dana podnošenja prijave za dodjelu potpore.



5.	 Potpora za učeničko poduzetništvo

Članak 27.

Potpora za učeničko poduzetništvo provodi se u okviru mjere 5. Izgradnja poduzetničkog mindseta kroz obrazovni sustav (učeničko poduzetničko) iz Programa poticanja poduzetništva.

Članak 28.

	Potpora iz članka 27. ove Odluke dodjeljuje se s ciljem razvoja poduzetničkih kompetencija i kulture poduzetništva te poticanja cjeloživotnog učenja učenika i studenata, a osobito za:
- 	organizaciju radionica i drugih oblika edukacija za učenike i studente,
- 	sudjelovanje na konferencijama, okruglim stolovima i slično,
-	tiskanje brošura, letaka i drugih promotivnih materijala te
- 	druge oblike poticanja poduzetništva kod učenika i studenata.

Članak 29.

	Potpora iz članka 27. ove Odluke iznosi do 100% opravdanih troškova.

	Opravdani troškovi iz prethodnog stavka smatraju se troškovi:
· najma i zakupa prostora,
· predavača i vanjskih suradnika, 
· izrade i prezentacije radnih materijala i proizvoda,
· putni troškovi te
· ostali troškovi provedbe programa, projekta ili aktivnosti.

Članak 30.

	Pravo prijave za korištenje potpore iz članka 27. ove Odluke imaju subjekti malog gospodarstva i poduzetničke potporne institucije.

Članak 31.

	Potpora iz članka 27. dodjeljuje se pod uvjetima iz članka 6. i 7. ove Odluke i sljedećim uvjetima:
· da je podnositelj prijave registriran najmanje tri mjeseca do trenutka podnošenja prijave,
· da podnositelj prijave ima najmanje jednog zaposlenog u prethodnoj i tekućoj poslovnoj godini ili u prethodnom mjesecu, ako se radi o poduzetniku koji je registriran manje od godinu dana od dana podnošenja prijave,
· da je program, projekt ili aktivnost namijenjena učenicima i studentima s područja Županije,
· da nema duga po osnovi javnih dugovanja,
- 	da su troškovi za namjenu za koju se traži potpora nastali od dana potpisivanja ugovora iz članka 40. stavak 1. ove Odluke do 31. kolovoza iduće godine.


III.	POSTUPAK DODJELE POTPORA

Članak 32.

	Postupak dodjele potpora iz članka 8. ove Odluke pokreće se i provodi temeljem javnog poziva koji se objavljuje na internetskoj stranici Županije, osim za potpore iz točke 1. toga članka. 

	Odluku o objavi javnog poziva donosi župan.

Članak 33.

Javni poziv sadrži podatke o:
· nazivu tijela koje objavljuje javni poziv,
· predmetu javnog poziva,
· namjeni i visini moguće potpore,
· uvjetima za podnošenje prijava,
· kriterijima za dodjelu potpore,
· potrebnoj dokumentaciji,
· načinu, mjestu i roku podnošenja prijava i
· načinu objave odluke o dodjeli potpore.

Javni poziv je otvoren u roku određenim Planom dodjele potpora.

Povjerenstvo za potpore u poduzetništvu (u daljnjem tekstu: Povjerenstvo) može privremeno obustaviti zaprimanje prijava po javnom pozivu ukoliko ocijeni da je u okviru zaprimljenih prijava zatraženi iznos potpora veći od planiranog iznosa sredstava za tu namjenu u Proračunu. Ako se planirana sredstva ne dodijele u cijelosti nakon privremene obustave, postupak zaprimanja prijava nastavit će se do utroška sredstava, odnosno u trajanju onoliko dana koliko je preostalo od privremene obustave do isteka roka za podnošenje prijava utvrđenog javnim pozivom.

	Prijave pristigle nakon privremene obustave zaprimanja prijava po javnom pozivu, a prije ponovnog nastavka zaprimanja prijava, neće se razmatrati.  

Prijava za dodjelu potpora podnosi se na obrascu koji utvrđuje Povjerenstvo. Prijavi se obvezno prilažu i dokazi o ispunjavanju uvjeta utvrđenih ovom Odlukom.

Članak 34.

Postupak razmatranja, ocjenjivanja i vrednovanja podnesenih prijava provodi Povjerenstvo.

Povjerenstvo čine predsjednik i četiri člana koje imenuje župan.

Članak 35.

U izvršavanju svoje zadaće Povjerenstvo obavlja sljedeće poslove:
· predlaže županu objavu javnog poziva za prikupljanje prijava za dodjelu potpore,
· propisuje obrazac prijave za dodjelu potpore s dokaznim sredstvima o ispunjavanju uvjeta,
· razmatra podnesene prijave i utvrđuje ispunjavanje uvjeta za dodjelu potpore,
· ocjenjuje i vrednuje podnesene prijave,
· utvrđuje prijedlog za dodjelu potpore,
· odlučuje o privremenoj obustavi zaprimanja prijava za dodjelu potpora i
· obavlja druge poslove u provođenju ove Odluke.

Članak 36.

Povjerenstvo radi na sjednicama koje saziva predsjednik Povjerenstva.

Povjerenstvo odlučuje većinom glasova ukupnog broja članova.

Ukoliko bi u odlučivanju o dodjeli određene potpore član Povjerenstva zbog imovinskog ili drugog osobnog interesa bio u sukobu interesa prema pravilima propisanim za sukob interesa službenika i namještenika u lokalnoj i područnoj (regionalnoj) samoupravi, dužan je o tome izvijestiti predsjednika Povjerenstva te će biti izuzet iz rada i odlučivanja Povjerenstva o tom pitanju.

O radu Povjerenstva vodi se zapisnik.

Stručne i administrativne poslove za Povjerenstvo obavlja upravno tijelo Županije nadležno za poslove gospodarstva.

Članak 37.

Prijave se obrađuju te se o njima odlučuje redoslijedom zaprimanja sukladno kriterijima iz članka 5. ove Odluke.

Nepotpune i nepravovremene prijave neće se razmatrati.

Članak 38.

Odluku o dodjeli potpore donosi župan na prijedlog Povjerenstva.

Odluka iz prethodnog stavka obvezno se objavljuje na internetskoj stranici Županije najkasnije u roku od 15 dana od dana njezinog donošenja.

	Obavijest prijavitelju da mu potpora nije dodijeljena i obavijest o nepotpunoj i nepravovremenoj prijavi dostavlja se prijavitelju putem elektroničke pošte i smatra se zaprimljenom danom isporuke elektroničke pošte prijavitelju.

Članak 39.

	Podnositelj prijave na javni poziv može podnijeti prigovor na odluku iz članka 38. stavka 1. ove Odluke u roku od 8 dana od dana objave odluke na internetskoj stranici Županije, odnosno u roku od osam dana od dana isporuke elektroničkim putem obavijesti da mu potpora nije dodijeljena ili od dana isporuke obavijesti o nepotpunoj i nepravovremenoj prijavi.

	O podnesenim prigovorima župan odlučuje u roku od 15 dana od dana isteka rokova iz stavka 1. ovoga članka.

	Istekom roka za prigovor, odnosno donošenjem odluke župana o pristiglim prigovorima, odluka iz članka 38. stavka 1. ove Odluke postaje konačna.

Članak 40.

	S korisnikom potpore iz članka 8. Odluke zaključuje se ugovor osim za potpore iz točke 1. toga članka. Ugovorom se uređuju međusobna prava i obveze korisnika i Županije. 

		Nadzor nad odobrenim potporama provodi upravno tijelo Županije nadležno za poslove gospodarstva.

	Ukoliko se utvrdi nenamjensko korištenje sredstava ili se sredstva ne utroše ili djelomično utroše za namjenu za koju su odobrena, prijavitelj je u obvezi odobrena sredstva, odnosno neutrošeni dio sredstava vratiti u Proračun.


IV.	PRIJELAZNE I ZAVRŠNE ODREDBE

Članak 41.

Danom stupanja na snagu ove Odluke prestaje važiti Odluka o potporama za poticanje razvoja poduzetništva na području Osječko-baranjske županije ("Županijski glasnik" broj 4/22. i 5/24.).
	Povjerenstvo imenovano temeljem Odluke o potporama za poticanje razvoja poduzetništva na području Osječko-baranjske županije ("Županijski glasnik" broj 4/22. i 5/24.) nastavlja i dalje obavljati svoje zadaće, do donošenja Rješenja o imenovanju članova Povjerenstva temeljem ove Odluke.

Članak 42.

Ova Odluka stupa na snagu osmog dana od dana objave u "Županijskom glasniku".

